**תקנון**

**תקנון לתחרות הסרט הקצר באר שבע, אשר תתקיים במסגרת פסטיבל הסרטים של באר שבע 2017**

**1.   התחרות ומועדי ההגשה:**

(1.1) התחרות מחולקת לשני שלבים. **שלב ראשון** – בחירת עשרה סרטים אשר ישתתפו בתחרות במסגרת הפסטיבל. **שלב שני** – בחירת שני הסרטים הזוכים בתחרות מבין עשרת הסרטים אשר נבחרו בשלב הראשון (מקום ראשון ומקום שני).

(1.2) בתחרות ישתתפו סרטים קצרים עלילתיים בלבד. הגדרת סרט קצר: עד 25 דקות.

(1.3) הבחירה בשלב הראשון תתבצע ע"י ועדת לקטורים מטעם הפסטיבל אשר תבחר עשרה סרטים מבין כלל הסרטים הקצרים שיוגשו לועדה, ואלו יעברו לשלב השני בתחרות.

(1.4) ישתתפו בתחרות סרטים אשר יוצריהם יירשמו באמצעות אתר הפסטיבל עד לתאריך כ"ה באדר תשע"ז, 23.03.2017, יום חמישי בשעה 22:00.

 (1.5) הנהלת פסטיבל הסרטים של באר שבע תהיה הפוסקת האחרונה בכל שאלה או מחלוקת באשר לקיום התנאים האמורים לקבלת הסרט, לרבות בדבר הגדרת קטגורית הסרט ו/או עצם השתתפותו של הסרט בתחרות במסגרת הפסטיבל.

(1.6) במהלך חודש אפריל 2017 תצא הודעה מסודרת אשר תימסר למועמדים אשר סרטיהם נבחרו לעבור לשלב השני, וכן למועמדים אשר סרטיהם לא נבחרו.

**2.   פורמט ההגשה:**

(2.1) פורמט הגשת עותק המיון: בשלב ההגשה יש להעלות לאתר ההרשמה קישור לאתר אינטרנט אליו הועלה הסרט. הסרט יעלה לאתר בצירוף כתוביות (סרטים בעברית ילוו בכתוביות באנגלית, סרטים באנגלית ילוו בכתוביות בעברית). הגישה צריכה להיות בסטרימינג בלבד וללא צורך להוריד את הסרט על מנת לצפות בו. יש לאפשר גישה לעותק הסרט עד גמר הליך המיון ומסירת ההודעה למשתתפים (קבלה/אי קבלה) ולאפשר צפייה של יותר מאשר משתמש אחד בו זמנית.

**3. תנאי ההרשמה לתחרות:**

(3.1) רשאי להגיש מועמדות לתחרות בעל זכויות ההפצה בישראל בלבד.

(3.2) התחרות מיועדת לסרטים אשר הפקתם הסתיימה לאחר ה- 1 לינואר 2015 (כולל).

(3.3) לתחרות יוגשו רק סרטים אשר אינם מפרים זכויות יוצרים ו/או זכויות אחרות של כל צד ג' ואשר אין בהם כל הפרה של כל דין, לרבות כל פגיעה בשמו הטוב של כל צד ג' ו/או פרטיותו ו/או עוולה אחרת.

**4. קבלת הסרטים לפסטיבל והגשת חומרים:**

(4.1) הסרטים שייבחרו לעלות לשלב השני יוצגו בפני חבר השופטים של התחרות, הכולל אנשי מקצוע מוערכים מתעשיית הקולנוע בישראל. הסרטים יוצגו לשופטים במועדים שיתואמו ע"י הנהלת הפסטיבל. השופטים יצפו בעותק צפייה של הסרט אשר יישלח על ידי המועמדים שנבחרו לכתובת שתימסר במכתב ההודעה. הסרטים שיישלחו יכללו כתוביות (לסרט שאינו דובר עברית יש לצרף כתוביות בעברית. סרטים דוברי עברית יוגשו כשהם מלווים בכתוביות באנגלית).

 (4.2) הסרטים שייבחרו לעלות לשלב הגמר של תחרות הפסטיבל יוצגו במוקדים שייבחרו על ידי הנהלת הפסטיבל ברחבי העיר העתיקה בבאר שבע, אשר פרטיהם יימסרו בהמשך, במסגרת אתר הפסטיבל. אלו צפויים לכלול מספר פאבים אינטימיים המתאימים להקרנה איכותית לקהל צופים.

 (4.4) פורמט ההקרנה יתואם עם היוצרים בסמוך למועד ההודעה על המעבר לשלב השני בתחרות.

**5. פרסים:**

(5.1) בארוע הסיום של הפסטיבל, אשר פרטים לגביו יפורסמו בהמשך, יוכרזו הזוכים בשני המקומות הראשונים בפסטיבל. פרס הזכייה במקום הראשון: 15,000 ₪. פרס הזכייה במקום השני: 7,000 ₪.

(5.2) הפרס יוענק לבמאי הסרט במעמד הפסטיבל.

**6. הבהרות ותנאים נוספים**

(6.1) טופס שלא מולא ונחתם כנדרש, לא ייקלט במערכת.

 (6.2) הנהלת פסטיבל הסרטים של באר שבע רשאית להקרין כל סרט שנתקבל לשלב השני בתחרות (10 המועמדים הסופיים), במועדים שייבחרו ע"י הנהלת הפסטיבל במהלך כל ימי הפסטיבל, ובשעות שתחליט עליהן, על פי שיקול דעתה.

(6.3) הנהלת הפסטיבל רשאית לבטל בחירה של סרט ו/או להימנע מהקרנתו בפסטיבל בכל עת, לפי שיקול דעתה, ובין היתר במידה ויתעורר חשש לאי קיום תנאי הקבלה ו/או ההגשה, או כל הפרה משמעותית אחרת.

(6.4)  מגיש סרט מתחייב לפצות את פסטיבל הסרטים של באר שבע, ו/או מי מעובדיה ו/או מטעמה בגין כל נזק ו/או הפסד, לרבות הוצאות משפטיות שיגרמו כתוצאה מהפרת הצהרה ו/או התחייבות של המגיש בקשר לסרט, לרבות כל תביעה ו/או דרישה שיוגשו בעקבות זאת.

(6.5) האמור במסמך זה מהווה את תקנון התחרות. הנהלת הפסטיבל רשאית לשנות את תנאי התקנון וכל פרט בו, לרבות התאריכים הכלולים בו, בכל עת ולפי שיקול דעתה. הנהלת הפסטיבל תעשה ככל שביכולתה להודיע על שינויים אלו למועמדים רשומים אשר פרטי ההתקשרות שלהם בידיה, אך האחריות להתעדכנות בשינויים בפרטי התקנון חלה על המועמדים, ולפיכך מתבקש כל מועמד לעיין בפרסומי אתר הפסטיבל הנוגעים לתחרות מעת לעת.

**לשאלות ניתן לפנות במייל לכתובת דוא"ל: irisa@kivunim7.co.il**